**Diplomové práce**

**Dohodnutá**

**1. Exekúcia zrážkami zo mzdy a z iných príjmov (Bc. Klaudia Zetochová)**

**(Execution by deductions from renumeration and other income)**

Práca sa má zamerať na exekúciu zrážkami zo mzdy a z iných príjmov ako na jeden z osobitných spôsobov výkonu exekúcie – teda výkonu rozhodnutia. Je potrebné zaradiť tento spôsob exekúcie na konkrétne miesto v komplexnom systéme exekučného konania a zamerať sa zameriava na predmet zrážok, spôsob vykonania zrážok pri viacerých platiteľoch, ako aj na zmenu subjektu platiteľa mzdy. Tiež je potrebné popísať podstatné princípy objavujúce sa pri exekučnom konaní, akými sú princíp proporcionality, princíp prednosti a priority. Autor by mal zistené poznatky porovnávať a konfrontovať s vlastnými názormi, súčasne poukazať na aktuálne problémy v danej problematike, prípadne predložiť aj vlastné návrhy *de lege ferenda*.

**Voľné**

**1.**

**Postavenie maloletého v súdnom konaní**

**(Status of a minor in court proceedings)**

Práca sa má zamerať na postavenie maloletého ako subjektu v súdnom konaní, a to v konaní sporovom, mimosporovom, ako aj prípadne v konaní exekučnom. Je potrebné sa venovať spôsobu konania maloletého v súdnom konaní, jeho zastúpeniu či právam, ktoré mu z jeho postavenia vyplývajú priamo zo zákona. Možno sa zamerať aj na možné spôsoby spracovania vyjadrení a názorov maloletého pri jeho výsluchu pred súdom, a zároveň konkrétne popísať participačné práva prislúchajúce maloletému. Autor môže zistené poznatky porovnávať a  konfrontovať s vlastnými názormi alebo predložiť aj vlastné návrhy *de lege ferenda*.

**2.  
Druhy žalôb**

**(Types of legal action)**

Práca by sa mala zamerať na jednotlivé typy žalôb uvedené v ustanovení §137 Civilného sporového poriadku. V práci je potrebné jednotlivo analyzovať každý druh žaloby, ktorý predpokladá Civilný sporový poriadok, poukázať aj na prípadné iné prípustné žaloby. Pri tom-ktorom druhu žaloby by bolo vhodné analyzovať najmä jej podstatu, účel, podstatné náležitosti, ako aj využitie v praxi, či aktuálne prítomné aplikačné problémy. Autor môže analyzovať stav *de lege lata* a porovnávať ho prípadne s navrhovaným stavom *de lege ferenda*.

**3**.

**Kontradiktórnosť v súdnom konaní**

**(Contradictoriness in court proceedings)**

Práca charakterizuje podstatný princíp pre sporové a mimosporové konanie, a to práve princíp kontradiktórnosti, pričom sa primárne zameriava najmä na jeho podstatu, účel, kľúčové aspekty a jeho konkrétne prejavy pri úkonoch v súdnom konaní. Autor by mal v práci zohľadniť aj jednotlivé rozdiely pri uplatňovaní princípu kontradiktórnosti v sporovom a v mimosporovom konaní. Autor má zároveň poukázať aj na jednotlivé ustanovenia upravujúce princíp kontradiktórnosti a náležite ich v práci analyzovať. Práca by mala obsahovať aj analýzu a sumarizáciu rozhodnutí súdnej autority – ESĽP, ktoré sa týkajú práve princípu kontradiktórnosti. Autor by mal zistené poznatky porovnávať a konfrontovať s vlastnými názormi, súčasne poukázať na aktuálne problémy v danej problematike, prípadne predložiť aj vlastné návrhy *de lege ferenda*.

**Bakalárske práce**

**Voľné**

**1.**

**Vyporiadanie podielového spoluvlastníctva**

**(Settlement of joint ownership)**

Práca sa zaoberá inštitútom podielového spoluvlastníctva a analyzuje  jednotlivé spôsoby vyporiadania a následného zrušenia tohto spoluvlastníctva, pričom primárne poukazuje aj na konkrétne ustanovenia zákona, ktoré vyporiadanie a zánik podielového spoluvlastníctva explicitne upravujú. Práca tak ponúka základný náhľad na vyporiadanie spoluvlastníctva dohodou spoluvlastníkov alebo prostredníctvom rozhodnutia súdu. Práca sa zamýšľa aj nad významom vyporiadania podielového spoluvlastníctva a jeho uplatnením v praxi a v prípade vyporiadania prostredníctvom súdu neopomína ani preferované spôsoby vyporiadania, resp. skúma konkrétne poradie jednotlivých možnosti vyporiadania a zrušenia podielového spoluvlastníctva a porovnáva toto preferované poradie v kontexte s jednotlivými dotknutými princípmi sporového konania (§142 Občianskeho zákonníka). Autor by mal zistené poznatky porovnávať a konfrontovať s vlastnými názormi, súčasne poukázať na aktuálne problémy v danej problematike, prípadne predložiť aj vlastné návrhy *de lege ferenda*.

**2.**

**Výklad právnych úkonov**

**(Interpretation of legal acts)**

Práca sa ťažiskovo zameriava na výklad právnych úkonov, teda primárne analyzuje spôsoby zisťovania obsahu jednotlivých právnych úkonov, t.j. zistenie toho, čo a akým spôsobom strany chceli a zamýšľali konkrétnym právnym úkonom uskutočniť. Práca danú problematiku skúma predovšetkým v súvislosti s dotknutými ustanoveniami Občianskeho zákonníka - § 35 ods. 2 a 3. Autor by mal následne jednotlivo rozoberať i) jazykové vyjadrenie strán úkonu, ii) vôľu toho, kto právny úkon urobil, ako aj iii) kolíziu, resp. rozpor vôle s jazykovým prejavom a dopad tohto rozporu na dotknutý právny úkon. Práca obsahuje aj analýzu právnych úkonov, ktoré sú vyjadrené inak než slovami a kriticky zvažuje spôsob ich výkladu podľa obvyklého významu, kde súčasne skúma vôľu a dobromyseľnosť toho, kto právny úkon urobil. Autor by nemal opomínať ani osobitné pravidlá k výkladu obsahu tzv, spotrebiteľných zmlúv (§ 54 ods. 2 OZ), a zároveň danú problematiku komplexne prepojiť s aplikačnými problémami výkladu úkonov v praxi. Autor by mal zistené poznatky porovnávať a konfrontovať s vlastnými názormi, súčasne poukázať na aktuálne problémy v danej problematike, prípadne predložiť aj vlastné návrhy *de lege ferenda*.

**3.**

**Darovacia zmluva**

**(Contract of donation)**

Práca rozoberá konkrétny typ zmluvy – darovacej zmluvy ako záväzkovo-právneho vzťahu, ktorý je v praxi jeden z najčastejšie využívaných zmluvných typov. Zameriava sa predovšetkým na predmet, účel a podstatné náležitosti zmluvy, pričom analyzuje najčastejšie problémy v praxi. Rozoberá aj súčasnú duplicitnú úpravu tohto typu zmluvy a uvádza primárne rozdiely medzi darovacou zmluvou z hľadiska občianskeho a obchodného zákonníka. V práci je následne uvedená všeobecne aj problematika vrátenia daru, a to v prípadnej komparácií so základnou zásadou súkromného práva - zásadou istoty a stability v súkromnoprávnych vzťahoch. Napokon poukazuje aj na príslušnú judikatúru najvyšších súdnych autorít k darovacej zmluve a uvádza prípadné návrhy *de lege ferenda,* a to aj v rámci pripravovanej novej úpravy darovacej zmluvy v kontexte nového Občianskeho zákonníka.

**4.**

**Predkupné právo**

**(Right of pre-emption)**

Práca charakterizuje inštitút predkupného práva, a to najmä z hľadiska jeho podstaty, účelu a významu v praxi. Práca rozoberá dva typy predkupného práva, a to predkupné právo zákonné a zmluvné. Práca zároveň rozlišuje aj predkupné právo ako vecné právo alebo ako záväzkové právo a opisuje základné rozdiely medzi spomínanými typmi predkupných práv. Zároveň analyzuje aj aktuálne aplikačné problémy v praxi spojené práve s uvedeným inštitútom, pričom zároveň k nemu predkladá aj existujúcu judikatúru najvyšších súdnych autorít. V práci je uvedený aj dopad porušenia predkupného práva a s tým spojené následky pre účastníkov dotknutých právnych úkonov. Autor zistené poznatky porovnáva a konfrontuje s vlastnými názormi, pričom predkladá prípadne aj vlastné návrhy *de lege ferenda.*